O‘zbekistonda Janubiy Koreya investitsiyalari himoyaga olindi

Toshkentda 19-aprelda imzolangan O‘zbekiston va Koreya Respublikasi hukumati o‘rtasida investitsiyalarni o‘zaro rag‘batlantirish va himoya qilish to‘g‘risidagi bitim Prezident tomonidan tasdiqlandi.

Ushbu bitim Janubiy Koreya prezidenti Mun Chje Inning 18–19-aprel kunlari O‘zbekistonga rasmiy tashrifi davomida ikki davlat hukumatlari rahbarlari tomonidan imzolangan edi.
Norma’ning yozishicha, bunday hujjatlarda, qoidaga ko‘ra, shartnoma taraflari investitsiyalarini har tomonlama huquqiy jihatdan himoya qilish, shu jumladan ularni ekspropriatsiya qilish yoki milliylashtirishni taqiqlash, to‘lovlarni o‘tkazishda erkinlik berish, investorlarga yetkazilgan zararni qoplash hamda davlat va investorlar o‘rtasidagi nizolarni hal etish tartibi nazarda tutiladi. Masalan, shunga o‘xshash bitimlarni O‘zbekiston Rossiya, Tojikiston, Qozog‘iston, Xitoy va yana bir qator davlatlar bilan imzolagan.
O‘zbekiston TIV mazkur shartnoma kuchga kirishi uchun O‘zbekiston tomonidan zarur bo‘lgan davlat ichki tartib-taomillari bajarilganligi hamda uni amalga oshirish uchun mas’ul bo‘lgan vakolatli organ haqidagi tegishli bildirishnomani Koreyaga yuboradi.
Vazirlar Mahkamasi hamda tegishli vazirlik va idoralarning rahbarlari ushbu ikki tomonlama bitim doirasida O‘zbekistonning majburiyatlari bajarilishi ustidan nazoratni ta’minlaydi.